娛圈單打:外貌協會爭住入 難怪男神也有火
2024年04月08日 00:03
東網電視
更多新聞短片
一代男神吳彥祖(Daniel)近日罕有受訪,講到新一代演員過於注重外表,又愛在社交平台營銷自己,似網紅多於演員。佢語重心長咁話,外表只係演員的入場券,最重要係演技,不斷在角色上尋求突破,演藝之路先可以長久。
嗱,男神講嘅說話,全部都好有道理。今時今日,有外表的年輕偶像大把,但有冇實力,一試就見真章,好多都係虛有其表咋。戲做唔好,歌唱唔掂,跳舞欠佳,之但係,一樣受到歡迎,結果就係令「虛有其表」的風氣加劇,你話怪唔怪呢?
不過咁,好多網民雖然認同Daniel所講,但就覺得,呢番說話由佢講出來,似乎有欠說服力,皆因Daniel初出道都係憑「美少年」外表走紅!講真,Daniel入行27年,初期的確係外表勝於一切,高大靚仔已成為其標誌,演的角色亦係着重皮相,多於着重演技。之但係,隨着演戲經驗不斷累積,Daniel自信心增加,敢於嘗試不同角色,好似經典港產片《旺角黑夜》,佢飾演從內地來港的「烏鼠」,令人耳目一新。
至於講到不在乎外表,Daniel似乎冇呃人喎。佢當紅時期受訪,自言從來不覺得自己靚仔,在美國長大的佢,仲話從來冇被人讚過靚仔添!究竟係男神謙虛,定係美國人唔識貨呀?
已經49歲的佢,近年老化速度驚人,經常被網民批評甩頭髮、皮膚差、顏值不保!唔知佢今次直斥年輕演員只懂賣弄外表,算唔算係反擊網民對自己外表的惡評呢?計本欄愚見,自然老去,總好過左整右整,變成膠樣吖,係咪先?